**Zápisnica**

**zo zasadnutia Obecného zastupiteľstva**

**konaného dňa 20. apríla 2011**

Zasadnutie otvorila a prítomných privítala p. starostka.

Určila:

overovateľov zápisnice: p. Ladislav Hutka, Ing. Dušan Haluška

návrhovú komisiu v zložení: p. Lýdia Rúfusová, PaedDr. Janka Šúleková, p. Ľuboš Čajnák

zapisovateľku: p. Janu Vodárovú

a navrhla program rokovania:

1./ Kontrola plnenia uznesení č. 3/2011 a č. 4/2011

2./ Zásady hospodárenia s majetkom obce Liptovská Porúbka

3a./ Návrh VZN „podmienky a kritériá prideľovania a správy nájomných bytov“

3b./ Zásady tvorby a čerpania fondu opráv

3c./ Zásady tvorby a čerpania finančnej zábezpeky

4./ Spresnenie programu kultúrneho podujatia Výstup na Slemä

5./ Rôzne

6./ Diskusia

7./ Návrh UZNESENIA č. 5/2011

8./ Záver

Poslanci OZ program aj členov komisie jednohlasne schválili.

1./ p. starostka prečítala jednotlivé body uznesenia č. 3/2011 a č. 4/2011 a informovala poslancov:

- v ods.„schvaľuje“ k bodu 1./ - komisia zatiaľ nezahájila svoju činnosť, čaká sa na doručenie znaleckého posudku

- v ods. „ukladá“ k bodu 1./ - zásady hospodárenia s majetkom obce sú na programe rokovania

- k bodu 2./ - Ing. Lehotský si prevzal z OcÚ na kontrolu dostupné materiály a o výsledku kontroly informoval poslancov OZ na dnešnom rokovaní.

- k problematike havarijného stavu kotla v bytovom dome č. 59 p. starostka informovala, že dňa 26. marca prítomní poslanci posúdili jednotlivé cenové ponuky na odstránenie havarijného stavu kotla a vybrali najvýhodnejšiu cenovú ponuku, ktorú podal p. Ján Mlynarčík. S dodávateľom prác bola podpísaná zmluva o dielo, kotol je vymenený, v bytovom dome sa kúri, zostáva vymeniť ohrievače na teplú úžitkovú vodu, ktoré zatiaľ neboli dodané. Spoločnosť INŠTALATÉR Dušan Piatka s.r.o. doručila 6. apríla 2011 na OcÚ návrh na finančné vyrovnanie za vypracovanie cenovej ponuky alternatívnych riešení opravy kotolne. Obec ako verejný obstarávateľ sa nezaviazala k žiadnej úhrade vynaložených nákladov neúspešným uchádzačom v súvislosti s vypracovaním cenovej ponuky na opravu kotolne, preto Ing. Lehotský spracoval k návrhu obchodnej spoločnosti stanovisko obce, ktoré im bolo zaslané poštou.

2./ Zásady hospodárenia s majetkom obce Liptovská Porúbka – spracoval ich Ing. Lehotský v zmysle zákona č. 507/2010. Návrh zásad hospodárenia s majetkom obce bol vopred doručený všetkým poslancom OZ na preštudovanie.

OZ zásady hospodárenia schválilo jednohlasne.

3./ Poslanci OZ dostali vopred k preštudovaniu nasledovné dokumenty:

a/ Návrh VZN „Podmienky a kritériá prideľovania a správy nájomných bytov v bytových domoch obstaraných s použitím verejných prostriedkov na účely podpory sociálneho bývania“

b/ Vnútorná smernica – Zásady tvorby a čerpania fondu opráv, prevádzky a údržby bytových domov vo vlastníctve obce Liptovská Porúbka

c/ Zásady tvorby a čerpania finančnej zábezpeky za užívanie nájomných bytov

Dokumenty boli upravené v zmysle zákona č. 443/2010 o dotáciách na rozvoj bývania a o sociálnom bývaní. Pri ich spracovaní sme spolupracovali s bytovou agentúrou Dr. Jozefa Tlamku.

- k bodu a/ - Ing. Lehotský: Návrh VZN je doplnenie alebo úplné znenie?

p. starostka: je to nové úplné znenie VZN

Poslanci OZ schválili VZN č. 1/2011 jednomyseľne.

VZN nadobudne účinnosť dňom 05. mája 2011.

- k bodu b/ - p. starostka: je potrebné prijať zmeny vo vnútornej smernici – Zásady tvorby a čerpania fondu opráv, nakoľko v zmysle zákona musí byť stanovená výška tvorby fondu opráv v minimálnej výške 0,5 % z obstarávacej ceny bytového domu.

Poslanci OZ Zásady tvorby a čerpania fondu opráv schválili jednomyseľne.

- k bodu c/ - p. starostka: nastali zmeny vo výške finančnej zábezpeky – vo výške 6 mesačných nájmov.

Ing. Lehotský navrhol účinnosť vnútornej smernice – zásady tvorby a čerpania FO a zásady tvorby a čerpania finančnej zábezpeky, dňom 01. mája 2011.

Poslanci OZ Zásady tvorby a čeprania finančnej zábezpeky schválili jednomyseľne.

4./ Spresnenie programu Výstup na Slemä

– p. starostka informuje: zisťovali sme možnosti zabezpečenia účinkujúcich. Kontaktovali sme manažéra Kristíny, p. PaedDr. Šúleková kontaktovala manažéra Zuzany Smatanovej, avšak na cene pod 1.000,- Eur za jedno vystúpenie cca 1,5 hodiny sme sa nedohodli. Skupina Kredenc požaduje 600,- Eur s tým, že by nám boli ochotní zabezpečiť ozvučenie celého popoludnia, dievčatá z Oravy Daily žiadajú 300,- Eur a skupina Mince vo fontáne 200,- Eur. Vedúca SHJ oslovila podnikateľov v našej obci s ponukou, aby nám zabezpečili bufetový predaj. Ani jeden z podnikateľov neprejavil záujem, preto sme boli nútení osloviť podnikateľov z okolitých obcí.

Katka Slivková: máme jedného záujemcu, ale treba to s ním ešte dojednať, nakoľko doteraz sme čakali na vyjadrenie miestnych podnikateľov.

Poslanci OZ schválili kultúrny program jednohlasne.

5./ V bode rôzne p. starostka informovala:

- o výsledku kontroly zo ŠF RB, kontrolované boli nájomné zmluvy, VZN č. 1/2008 a daňové doklady – dodávateľské faktúry s prílohami. Kontrolou neboli zistené žiadne nedostatky, protokol z kontroly je k dispozícii, kto má záujem môže do neho nahliadnuť. Kontrolná skupina nám odporučila používať pri uzatváraní nájomných zmlúv okrúhlu pečiatku s erbom obce.

- na základe odovzdaných uzávierok a účtovných výkazov k 31. decembru 2010 metodik pre obce Ing. Piatka na školení upozornil účtovníčku Ing. Danicu Ilavskú na skutočnosť, že úverová zadĺženosť našej obce presiahla hornú hranicu, t.j. 60% z rozpočtových príjmov za rok 2009. Čakáme na písomné oznámenie tejto skutočnosti Daňovým úradom Liptovský Mikuláš. Následne budeme musieť zaslať zdôvodnenie na Ministerstvo financií SR.

– PPA ešte neuhradila všetky finančné prostriedky, nakoľko nemohli otvoriť CD s fotkami, na ktorých bola odfotená reklamná tabuľa. Bolo zaslané nové CD, PPA by mala v najbližšej dobe poukázať zvyšnú časť finančných prostriedkov..

- z podnetu niektorých občanov mala p. starostka dňa 13. apríla pracovné stretnutie s primátorom mesta LH. Ubezpečil ju, že v lokalite za ihriskom neplánujú budovať žiadnu spaľovňu. Pozemok ponúkli na odpredaj p. Kalouskovi. V prípade, že nebude mať záujem, mesto hľadá investora v oblasti elektropriemyslu.

- Rettenmeier Tatratimber – obec vzniesla požiadavku na riešenie problematiky nadmerného hluku a znečisťovania popolčekom. RÚVZ uskutočnil meranie hlučnosti – hlučnosť je na hranici prijateľnosti, na niektorých miestach však túto hranicu presahuje.

Ďalej v rôzne vystúpila p. Pallová:

- upozornila na znečistenie cesty od dediny k železničnému priecestiu a na vysokú prašnosť

- p. starostka: cesta je v zlom stave, sú tam samé výtlky. Nafotila som ju a fotky spolu so žiadosťou o jej opravu pošlem na Správu ciest ŽSK.

P. starostka ďalej informovala:

- na OcÚ doručili vlastníci bytov v bytových domoch 59 a 463 žiadosť o zregulovanie meračov tepla v bytoch. Túto istú požiadavku doručili aj na BYP Liptovský Hrádok. Keďže merače tepla dával namontovať BYP, uvedenú žiadosť sme zobrali na vedomie.

- MAS Horný Liptov nám nezaradila projekt na chodníky ku domu smútku do prvého kola výziev, v súčasnosti beží ďalšie kolo. Je potrebné projekt rozšíriť. Sú možné tri varianty: \* rozhľadňa plus chodník na Zapač

\* rekonštrukcia cyklotrasy

\* cyklotrasa Záhorie cca do 10 km trás

- čakáme na výzvu z programu rozvoja vidieka, máme možnosť získať finančné prostriedky na vybudovanie multifunkčného ihriska

- na obecný úrad nám bolo doručené oznámenie o exekúcii majetku SKI centrum Zapač, ponuky do dražby sa dávajú do 26. apríla

- Ing. Lehotský: je potrebné pripraviť s p. Pilárikom ďalšie stretnutie.

- v dňoch 17.- 19. mája je p. starostka služobne odcestovaná v Bratislave, je potrebné zmeniť termín konania zasadnutia OZ na 11. alebo 25. mája

6./ V diskusii vystúpili:

- PaedDr. Šúleková: dňa 8. mája 2011 organizuje kultúrna komisia Deň matiek.

- p. starostka: ZO SZPB doručil na úrad pozvánku na oslavy Dňa víťazstva nad fašizmom, kladenie vencov sa uskutoční dňa 7. mája o 15.00 hod.

- p. starostka sa poďakovala kultúrnej komisii za zorganizovanie kultúrnej akcie„Rozlúčka s Morenou“ a hasičom za vyčistenie potoka.

- PaedDr. Šúleková: p. Pivkovú napadli túlavé psy, čo sa s tým ide robiť

- p. starostka: bude chodiť poriadková komisia, ktorá bude zisťovať majiteľov psov a budú sa im vyrubovať pokuty.

- p. Čajnák: hovoril s členmi poriadkovej komisie, sú ochotní navštíviť majiteľov týchto psov.

- p. starostka: na OcÚ boli predvolaní Zubajovci vo veci odpratania skládky odpadu. Táto skládka bola Zubajovcami odstránená.

- p. Čajnák: ako je to s vysťahovaním Zaťkovcov z bytu?

- p. starostka: podklady k bytu neplatičov – rodiny Zaťkovej, boli doručené mailom JUDr. Jančimu, ktorý podnikne príslušné právne kroky aby sa čo najskôr vysťahovali.

- sl. Slivková: od 1. apríla sme nabehli na zber odpadu, ktorý sa uskutočňuje každú stredu. Do Veľkej noci zlikvidujeme a zatrávnime smetisko. Skládka už nebude fungovať. Keďže náklady za odvoz odpadu boli za marec vo výške 4000 EUR, do budúcnosti sa uvažuje o dohode s TS v LH o nákupe vriec. TS potom budú vysýpať iba kuka nádoby a vrecia, ktoré si majitelia domov vyzdvihnú na OcÚ.

- od mája každý pondelok o 7.00 hod. sa bude zbierať kompostovateľný odpad. Ak budú mať občania toho viac je možné zavolať na OcÚ, príde sa poň.

- Autopark obce – prebytočný majetok je navrhnutý na vyradenie. Je možné ho odpredať.

Ing. Lehotský – odporučil vymenovať komisiu, ktorá navrhne objektívnu cenu, za ktorú by sa to dalo ponúknuť.

- p. starostka: Zásady hospodárenia s majetkom nadobudnú právoplatnosť 5. mája 2011. Po tomto termíne zvolá komisiu a určí sa cena odpredaja majetku.

- Mgr. Fáberová: niektorí dôchodcovia by sa radi stravovali.

- p. starostka: dostali sme ponuky od LPJ Gastro s.r.o. a od GastroCatering, ktorí by mohli obedy voziť priamo na obec.

- p. starostka: 7. mája bude kladenie vencov – oprava pamätníka v obci je odhadnutá na sumu 1500 EUR, budú sa zháňať finančné prostriedky.

- nájomníci bytového domu č. 555 požiadali o výmenu vchodových dverí, boli vypracované cenové ponuky. Najlacnejšia ponuka bola navrhnutá na sumu 628 EUR.

- balkóny na bytových domoch 505 a 506 sú v zlom technickom stave – je potrebné osloviť stavebné firmy na vypracovanie bezplatnej cenovej ponuky na ich opravu.

- p. Rúfusová: bolo zorganizované stretnutie s p. Kubekom ohľadom úpravy okolia domu smútku?

- p. starostka: ešte sa neozval, je možnosť odstúpenia od zmluvy.

- pri dome p. Stanislava Hutku sa neustále upcháva kanalizácia. LVS informovala, že každý občan zodpovedá aj za prípojku za šachtičkou.

- po takmer dvojmesačnom snažení sa nám v spolupráci so správou NAPANT-u a Stredoslovenskou energetikou podarilo osadiť stĺp s bocianím hniezdom

- súdne pojednávanie so spoločnosťou VPS Čadca, ktoré malo byť 6. apríla sa opäť nekonalo. Sudkyňa pojednávanie odročila z dôvodu pracovnej neschopnosti odporcu p. Rudolfa Pytla.

7./ Predseda návrhovej komisie, p. Lýdia Rúfusová, prečítala Návrh uznesenia č. 5/2011, ktorý poslanci jednomyseľne schválili.

Zasadnutie ukončila a poďakovala prítomným za účasť p. starostka.

Overovatelia zápisnice:

Ladislav Hutka .........................................

Ing. Dušan Haluška ........................................